# Tale til Kunstforeningen Limfjordens

# Påskeudstilling, Palmesøndag den 10. april 2022

# på Lemvig gymnasium

I fredags fik jeg lov til at smugkigge på værkerne. Det hele stod sådan lidt hulter til bulter, som løse blade i en bog med ødelagt ryg.

Jeg blev guidet omkring, talte lidt med den ene og lidt med den anden – kunstnere og nogen der repræsenterede kunstnere. Da det kom for en dag, at jeg til daglig er præst, lød det fra Michael Ruby:

”Du skriver da bare en prædiken!”

….

Det har jeg ikke gjort, men gjort mig andre tanker, der har med mit arbejdsfelt at gøre.

Et kunstværk er ligesom en salme:

Ved en kyndig kunstformidlers mellemkomst er de forskellige kunstværker, blevet samlet til et smukt hele.

Der er salmer vi holder af livet igennem ligesom et smykke, vi bærer tæt til kroppen.

Ligesom en salme sunget i en ny sammenhæng, kan kaste nye betydninger af sig, sådan kan et kunstværk, set af en ny beskuer kaste nye betydningslag af sig.

Vi flytter fra et hus og vores møbler, ting og et kunstværk finder en ny plads. Måske den nye plads fremhæver kunstværket bedre end før.

Der er kunstværker, der byder grænser, afprøver formen og indhold, ligesom salmer.

Salmeskatten skal hele tiden ny fortolkes og der skal skrives nye salmer. Sådan skal der hele tiden nye kunstnere og kunstværker til ellers dør kunsten.

Der er værker, der taler ind i det naivistiske, ligesom der er salmer for børn og barnlige sjæle. Salmer der taler et enkelt sprog.

Der er salmer med stor teologisk tyngde, sådan er der også kunstværker, der ikke sådan lige lukker sig op, men kræver tilegnelse, at beskuerne står på tæer og strækker hals.

Der er salmer, der taler et dagligdags sprog og sådan er der værker her, der lukker os ind i køkkenet på en hverdag.

Der er salmer, som er populære i deres samtid, men går i glemmebogen i senere tider. Sådan er det også med kunst, hvor man vender tommelfingeren opad, mens en senere tid vender tommelfingeren nedad. Eller det der ikke blev regnet i sin samtid oplever en genopdagelse senere.

Der er salmer, der lader os kikke ud i universet og op til stjernerne. Der er værker med himmel og univers og vadehav i sig.

Fælles for salmen og kunsten er ÅND. Det er altid en vekselvirkning mellem det liv der leves, den virkelighed, der er og så behovet for at se denne virkelighed i en større ramme.

Fortolke eksistentielle spørgsmål eller være en direkte eller indirekte kommentar til aktuelle problem stillinger også politiske.

Både salmedigteren og kunstneren er undertiden bundet af formelle regler. Materialets begrænsninger eller genrebegrænsninger eller symbolsproget.

Men som sagt man kan blive fristet til at bryde grænser.

Blande formerne og se hvad der sker.

Og så er der æstetikken. Man gør sig umage både når man digter og når man skaber billedende kunst.

Man skaber ikke kun for at lave noget pænt, men fordi man har noget på hjerte. I den skabende proces skabes man selv, man bliver til. Opdager ukendte eller glemte sider af sig selv.

Både salmen og kunsten vil kommunikere.

Salmen vil ikke bare være i en lukket bog, men vil åbnes og synges og tilegnes.

Sådan vil kunstværket ikke lukkes inde i et rum uden vinduer, den vil også ses og komme i samtale med beskueren – ofte en livslang samtale og efterhånden som ens livssituation ændrer sig, ændrer måden man oprindeligt så kunstværket på.

Jeg er hverken salmedigter eller kunstner. Men jeg elsker at synge salmer og at se på kunst. Jeg bilder mig ind, at jeg bliver et rigere menneske af det. Og at samtalen går begge veje.

Her er samtaler til mange liv. Nogen vil I synes bedre om end andre, men sådan er det.

Gå på opdagelse og opdage, hvordan værkerne næsten af sig selv kalder på en samtale, der ikke lige sådan slutter.

Lad kunstværkerne føre jeres fødder i nye retninger.

God fornøjelse med Påskeudstillingen 2022.

Tale af Lisbeth Holm Filtenborg, Lemvig